
    Estetiske arbeidsmåter i KRLE-faget – en introduksjon
   

   
    Ståle Johannes Kristiansen og Kim Larsen
   

   
    I forlengelse av fagfornyelsen finnes det et stort behov for faglige tekster om estetiske arbeidsmåter i skolen. Den nye læreplanen vektlegger læringsprosesser som er elevaktive, kroppslige, undersøkende og dialogiske. Også i planen for KRLE-faget vektlegges disse perspektivene.
   

   
    Denne antologien springer ut av et forsknings- og utviklingsprosjekt i forskergruppen
    
     Didaktikk og estetisk læring i KRLE
    
    ved NLA Høg­skolen. Prosjektet har vært et samarbeid mellom fagmiljøene KRLE og drama og har særlig fokusert på utviklingen av estetiske arbeidsmåter og dybdelæring i KRLE i lærerutdanningen. Prosjektet har hatt tre tematiske fokusområder: estetikk, stillhet i skolen og digitale ressurser. De to første temaene er særlig synliggjort i boken.
   

   
    De kommende kapitlene presenterer og drøfter
    
     teoretiske
    
    perspektiver på estetisk læring ut fra ulike faglige perspektiv. Her finner leseren tekster om estetiske arbeidsmåter, der «estetisk» forstås ut fra ordets dobbeltbetydning: undervisning med vekt på ulike former for
    
     kunst
    
    og undervisning ut fra prinsippet om at
    
     all læring er sanselig
    
    (se utdypning av denne dobbeltheten i kapittel 1).
   

   
    Erfaringer vi har gjort gjennom flere års utprøving av estetiske arbeidsmåter i KRLE, utgjør et viktig grunnlag for disse teoretiske drøftingene. Målet med fagutviklingen ved lærerutdanningen har vært å utvide lærerutdanneres lærings- og vurderingsrepertoar for i neste omgang å utdanne faglig dyktige KRLE-lærere som kan bruke en multimodal tilnærming og ta kvalifiserte valg i realiseringen av de nye KRLE-læreplanene i grunnskolen. Boken henvender seg først og fremst til lærerstudenter i KRLE-faget, nåværende KRLE-lærere og kommende lærere/studenter som skal undervise i fagkombinasjonene KRLE/drama, KRLE/kunst og håndverk eller KRLE/norsk.
   

   
    En hovedtanke er at studentene skal utrustes til å undervise i komplekse situasjoner, være undrende, kritiske og trygge lærere i et mangfoldig fag. Undersøkelser har vist at lærerstudenter selv kritiserer utdanningen for å være for teoretisk og for knyttet til et kognitivistisk kunnskapssyn (Opstad, 2010). Dette viser et behov for å utvikle og operasjonalisere en undervisningspraksis som tar høyde for nye innsikter fra det vi kaller sansefilosofisk forskning. Vårt prosjekt har særlig latt seg inspirere av tanken om sanselig didaktisk design, som har en tydelig vektlegging av kroppens rolle i all læring (Østern og Strømme, 2014).
   

   
    KRLE er et av skolefagene med størst potensial når det kommer til estetiske arbeidsmåter og læreprosesser i skolen. Flere av fagets studieobjekter legger naturlig opp til slike perspektiver – både de etiske og filosofiske temaområdene, og særlig studiet av religion som fenomen. I møte med de ulike religiøse tradisjonene står studentene overfor en rik kunstnerisk og estetisk arv. Ninian Smart talte i sin tid om religionenes ulike dimensjoner, der vi også finner den estetisk-materielle dimensjon. Et av hans poenger er at dimensjonene er organisk innvevd i hverandre. Den religiøse estetikken er ikke bare dekor eller et vakkert tillegg til religionens essens – estetikken berører hjertet i all levende religion. For religion er mer enn trosdogmer, etiske refleksjoner og kognitiv overbevisning. Den kommer alltid konkret til uttrykk i hverdagslivet, i liturgiske gester, klesdrakt og utsmykking av hjemmet og de kultiske rommene. Skal vi ta religionene på alvor, må vi arbeide sanselig-estetisk med disse fenomenene.
   

   
    Religion og visuell kultur
   

   
    I vårt utviklingsprosjekt har fordypningsemnet KRLE2 vært et satsningsområde. Der har vi langt på vei integrert de nevnte perspektivene. Vi legger for det første opp til en temabasert tilnærming til religionene der vi nærmer oss kristendom, islam og jødedom med vekt på fem konkrete tema: vann, trær, menneske, pust og død (se nærmere presentasjon i kapittel 1). Dette for å motvirke en rent kognitiv forståelse av religionene. I KRLE tester vi dessuten ut et samarbeid med dramafaget, blant annet gjennom fokus på samtalens betydning, der studentene trenes i improvisasjonskompetanse. Improvisasjon har «her og nå»-fokus og trener læreren til å være spontan, akseptere ideer, gi opp kontroll, dele og tolerere feil (Lehtonen et al., 2016). En annen vinkling er kunst­prosjektet
    
     Låne pust
    
    , der pustens betydning og pustens form konkretiseres blant annet gjennom glassblåsing og oppmerksomt nærvær (Franzen og Mjanger, 2021). Studentene i KRLE2 kan også velge en modul med vekt på drama: «Drama og teater som læringsformer».
   

   
    Den andre valgmodulen i emnet heter «Religion, visuell kultur og danning» og inneholder blant annet studiereise til Roma. I Roma møter studentene integreringen av religion, kunst og estetikk i fortettet form – både historisk og aktuelt. I den antikke hovedstaden fant et av de viktigste møtene mellom kristendom og gresk-romersk kulturtradisjon sted, et møte som fikk innflytelse på hele den europeiske kulturen. I Roma – mer enn i noen annen by i verden – er det fremdeles mulig å studere dette og andre kulturmøter gjennom de historiske lagene av arkeologi og kunst som er bevart frem til vår egen tid. Og Roma er fremdeles en flerkulturell by – der studentene blir vitne til hvordan det sekulære og hellige møtes i hverdagslivet og i byrommet. Religiøst sett preges byen i dag først og fremst av katolsk kirkeliv, men vi finner en stor jødisk synagoge midt i sentrum som minner om det mange hundreårige jødiske nærværet i Roma, og dessuten en stor sunni­muslimsk moske i utkanten av sentrum. Et viktig kompetansemål for denne valgmodulen er «opplevelsesbasert læring», altså læring gjennom konkrete og visuelle møter med religion og religiøst mangfold. Samtidig trenes studentene som kommende lærere i bruk av kunst og kunstgallerier i KRLE, i å legge deler av undervisningen utenfor klasserommet og i å lede elever på ekskursjoner til kirker, synagoger og moskeer i nærmiljøet.
   

   
    Et mangfold av estetiske perspektiver
   

   
    Boken du holder i hendene, presenterer temaet estetisk læring og estetiske arbeidsmåter i KRLE ut fra forskjellige faglige ståsteder. I innledningskapitlet drøfter
    
     Ståle Johannes Kristiansen
    
    tre filosofiske og teoretiske begrunnelser for å arbeide sanselig-estetisk i dette skolefaget. For det første peker han på dobbeltbetydningen i selve termen
    
     estetikk.
    
    I dagligtalen brukes ordet
    
     estetisk
    
    nærmest synonymt med
    
     vakkert
    
    , noe som henger sammen med den dreining begrepet fikk i retning av det kunstskjønne i moderne tid. I læreplanene sikter ordet i stor grad til bruk av kunst i skolefagene. Men
    
     estetisk
    
    har også en annen betydning, det kan rett og slett bety
    
     det som har med sansene å gjøre
    
    . Den dimensjonen ved estetikken skal vi ikke glemme i skolen, påpeker Kristiansen, med støtte i nyere forskning om sansenes betydning for all læring. Kapitlet presenterer et norsk didaktisk miljø omkring Tone Pernille Østern og Alex Strømme, som har utviklet tanken om sanselig didaktisk design. Dernest drøftes henholdsvis filosofen H.-G. Gadamers kunstfilosofi og utviklingspsykologen Howard Gardners teori om multiple intelligenser. Kristiansen søker å vise hvordan disse tre filosofisk-teoretiske inngang­ene bidrar til en bevisst forståelse av forholdet mellom sanselighet, estetikk, erkjennelse og læring. Kapitlet inneholder også konkrete undervisningseksempler for KRLE i skolen.
   

   
    Bokens første del (kapittel 2 og 3) gir ulike perspektiv på bruk av bildekunst i KRLE.
    
     Ane Malene Sæverot
    
    søker å utvikle en god metode for bruk av visuell kunst i faget. Hun viser til at kunstbilder ofte brukes som rent illustrasjonsmateriale i skolen, og mener man dermed mister et viktig eksistensielt potensial ved bruk av kunst. Sæverot lanserer det hun kaller pedagogisk-eksistensiell metode med fokus på bilde som motstand. Det vil si en metode der elevens unike respons på bildet blir hørt og løftet frem, samtidig som elevenes forforståelser utfordres i møte med bildekunsten. I kapittel 3 drøfter
    
     Ståle Johannes Kristiansen
    
    hvordan man kan lære elever å bruke blikket på andre måter enn den de praktiserer i hverdagens møte med «raske» medier som reklame, Instagram og TikTok. På bakgrunn av Gert Biestas pedagogiske filosofi og Jean-Luc Marions kunstfilosofi argumenterer Kristiansen for en bruk av kunstbilder i skolen der eleven trenes i å «se bak det første synlige». Dette kan overføres til vårt møte med den andres ansikt og andre menneskers singularitet, slik Kristiansen forsøker å vise, med forslag til undervisningsopplegg i KRLE.
   

   
    Bokens andre del presenterer fire ulike tilnærminger til estetiske arbeidsmåter i KRLE (kapitlene 4–7): gjennom skriving, drama og musikk. I kapittel 4 utforsker
    
     Sæbjørg Hageberg Kjeka
    
    og
    
     Wenche Langeland
    
    hvordan elever i det mangfoldige samfunnet og i det mangestemmige klasserommet kan få hjelp til å utvikle sin egen stemme og bli trygg på sitt eget ståsted. Forfatterne lanserer metoden «utforskende selvdialog», en konstruktiv skrivearbeidsform i skolen, som på en hensiktsmessig måte kan bidra til å skape et rom der eleven i større grad forstår seg selv, sine egne tanker og meninger, den andre og verden omkring seg.
    
     Ruth Hol Mjanger
    
    og
    
     Ingrid Trætteberg
    
    skriver i kapittel 5 om drama som læringsform i KRLE. Med teoretisk forankring og konkrete undervisningseksempler argumenterer kapitlet for hvorfor og hvordan drama som læringsform kan gjøre KRLE-fagets lærestoff mer utforskende, variert og meningsfullt for studenter, elever og lærere. Forfatterne viser hvorfor sentrale begrep fra drama som fiksjon, rolle­taking, dramaturgi og improvisasjon er relevante i KRLE-undervisningen. I kapittel 6, «Sang, ideologi og estetisk erfaring i KRLE-faget», retter
    
     Mona Farstad
    
    oppmerksomheten på hvilken betydning sang har hatt i skolen, både som en sentral aktivitet og som en arbeidsmåte. Ikke bare har sangen bidratt til skolens formidling av kulturarv, den har også vært en viktig faktor i den diskursive dannelsen av «norskhet». Farstad ser nærmere på gjeldende læreplan og skolens overordnede mål og diskuterer hvilke muligheter og utfordringer skolesangen står overfor i KRLE-faget – i lys av estetisk/performativ læringsteori og forskning innenfor didaktikk, religionsdidaktikk og musikkvitenskap. Kapittel 7 er skrevet av
    
     Geir Winje
    
    , som studerer eksempler på hvordan kunstbilder brukes i en valgt KRLE-lærebok. Winje peker på hvordan ikke-verbale bilder kan leses som sentrale tekster. Han drøfter også hvordan kunst noen ganger blir brukt som feilkilde idet elever og lærebøker blander sammen en kunsthistorisk og religionshistorisk tilnærming til KRLE-faglige tema.
   

   
    Del 3 (kapittel 8 og 9) har fokus på betydningen av livsmestring og oppmerksomhetstrening i KRLE. I kapittel 8 retter
    
     Kim Larsen
    
    oppmerksomheten mot sentrale trekk ved fenomenet
    
     stillhet
    
    og forsøker å vise hvordan stillhet som praksis i skolen kan implementeres på en god måte. Larsen argumenterer for at en stillhetskultur i skolen ikke bare vil gi økt læringsutbytte for elevene, den er også helt avgjørende for elevenes utvikling, danning og modning. Å øve opp en form for toleranse for det usagte og legge til rette for det som kalles «sterk stillhet», kan i skolekontekst gi rom for en form for stillhet som nærer kreativitet, nysgjerrighet, lidenskap og undring. En slik stillhetspraksis vil på sitt beste ivareta elevens autonomi og samtidig bidra til at eleven kan bearbeide impulser innenfra og uttrykk utenfra.
    
     Ståle Johannes Kristiansen
    
    drøfter i kapittel 9 ulike muligheter for arbeid med livsmestring i KRLE, inspirert av nyere litteratur om kroppens og sansenes betydning for læring. Han fokuserer særlig på målrettet arbeid med angstproblematikk, med vekt på praktisering av
    
     oppmerksomt nærvær
    
    gjennom bruk av kunst og estetikk i og utenfor klasserommet.
   

   
    Bokens etterord er skrevet av kunsthistoriker
    
     Gunnar Danbolt
    
    , som er en nestor i forskning på og formidling av bildekunst. Han deler der refleksjoner over hvordan barn og unge kan leke seg til innsikter om kunst, i samsvar med læreplanens vektlegging av både estetiske og lekpregede måter å arbeide med KRLE-faget på.

